Minn ALFRED SANT Issa li kif jidher, l-awtoritajiet tas-saħħa rnexxielhom jagħmlu progress kbir fil-ġlieda kontra l-corona virus, tajjeb li jidderieġu aktar riżorsi lejn ċittadini li waqgħu lura fil-kura tagħhom, minħabba l-prijorità li ngħatat korrettement lit-trażżin tal-pandemija. Din ukoll se tkun biċċa xogħol iebsa imma m’għandix dubju li bir-resiljenza murija sa issa, tista’ wkoll tintrebaħ. Qed jaffaċċjawha pajjiżi oħra li qed jgħaddu mill-istess esperjenzi bħalna. Tqajjem problemi etiċi  u maniġerjali iebsa daqs dawk tal-Covid. Kif se tistabilixxi min għandu jingħata l-ewwel kura? Liema mard għandu jingħata priorità? X’sogri jistgħu jqumu ta’ infezzjoni ġdida bil-covid jekk aktar pazjenti vulnerabbli jersqu lejn l-isptarijiet? Kemm se jikbru l-pressjonijiet fuq l-istaff mediku fid-diversi dipartimenti ta’ tmexxija? Is-servizzi tas-saħħa ġarrew sa issa responsabbiltajiet kbar. Għamlu dan b’suċċess. Jinsabu f’qagħda tajba biex isostnu das-suċċess għal li ġej. *** KUNDIZZJONIJIET Waqt id-diskussjonijiet għaddejjin fl-Unjoni Ewropea fl-aħħar ġimgħat dwar kif din se tagħti l-appoġġ tagħha għat-trażżin tal-pandemija u għall-isforz meħtieġ ta’ irkupru ekonomiku, instema’ ħafna diskors dwar il-kondizzjonijiet li għandhom jitpoġġew fuq l-għajnuna finanzjarja li se tingħata. Fosthom: Kemm minn dawn il-kondizzjonjiet se jiġu imposti? Kemm minnhom se jitwettqu? *** AĊĊIDENTI TAT-TRAFFIKU Donnu li kemm ilna bil-miżuri ħalli nilqgħu għall-corona virus – li wasslu biex fit-toroq ikun hemm anqas nies u traffiku – żdiedu l-inċidenti anke fatali tat-traffiku. Jew hi impressjoni żbaljata din? Donnu li fil-baħħ li sabu ċerti sewwieqa f’ċerti toroq, ħassew li r-regoli dwar it-tmexxija tat-traffiku mhumiex daqshekk ta’ min isegwihom. U telqulha jġerru. Veru li ħafna mkejjen kienu u għadhom battala. Biss fi triq miftuħa, iċ-ċansijiet li titlaqa’ ma’ xi ħadd baqgħu tajba. Jista’ jkun li anke jekk kien hemm xi żieda fin-numru ta’ inċidenti, din m’għandha l-ebda sinjifikat statistiku. Xorta waħda, ta’ min jistħarreġ għaliex fit-toroq tagħna, baqa’ jkollna imwiet ta’ aċċidenti ta’ sewqan meta suppost li fiċ-ċirkostanzi li konna għaddejjim minnhom, ma kellu jkollna lanqas wieħed.